…………………………………………………………………………………………………………………………………………….

**Προσωρινό μέτρο ενίσχυσης με την μορφή επιστρεπτέας προκαταβολής** (άρθρο τρίτο της ΠΝΠ/30.03.2020 (Α’ 75) ΚΥΑ Α.1076/02.04.2020 (Β’ 1135)

**Στηρίζεται στον Κανονισμό 1863/19.03.2020 της Ε.Ε και είναι ακατάσχετη, αφορολόγητη και μη συμψηφιστέα.**

Με ΚΥΑ θα δοθούν οι λεπτομέρειες εφαρμογής της καθώς και οι δικαιούχοι αυτής. Πάντως, το μέτρο θα εφαρμοσθεί στις πληγείσες επιχειρήσεις.

Δυστυχώς, μέχρι σήμερα (πρωί της 03/04/2020) δεν έχουν εκδοθεί οδηγίες εφαρμογής του μέτρου. Βάσει των αναγγελιών, από τηλεοράσεως, του αρμοδίου υπουργού, η περίοδος επιστροφής του λαμβανομένου ποσού θα είναι 5ετής, ενώ τον πρώτο χρόνο δεν θα καταβάλλεται κανένα ποσό. Στα υπόλοιπα 4 χρόνια θα γίνεται η εξόφληση της ληφθείσας προκαταβολής.

Τελικά, εκδόθηκε το απόγευμα της 03/04/2020 η **ΚΥΑ Α. 1076/02.04.2020 (Β’ 1135),** με την οποία αποκαλύπτεται το σκηνικό εφαρμογής της επιστρεπτέας προκαταβολής. Αυτή απευθύνεται σε επιχειρήσεις που έχουν πληγεί οικονομικά από τον COVID – 19.

1. Αρχικά, το σχέδιο περιλαμβάνει την εκδήλωση ενδιαφέροντος από τις πληγείσες επιχειρήσεις. Η ΚΥΑ δεν αναφέρει τίποτα για την υποχρέωση να υπάρχει ολική ή μερική αναστολή των συμβάσεων εργασίας.

Τα ζητούμενα στοιχεία εισάγονται στην πλατφόρμα της ΑΑΔΕ**,** **« myBusiness Support»** .Εχουν ελπίδα να περιληφθούν στο πρόγραμμα οι μικρές και μικρομεσαίες επιχειρήσεις, με προσωπικό 1-500 άτομα, οι οποίες έχουν πληγεί οικονομικά λόγω της πανδημίας και έχουν έδρα στην Ελλάδα.

2. Την εκδήλωση ενδιαφέροντος υποβάλλουν επιχειρήσεις που δεν είναι προβληματικές, βάσει του του Κανονισμού 651/2014/ΕΕ. Βέβαια, πρέπει να παρουσιάζουν μείωση τζίρου, όπως προαναφέρθηκε.

3. Επίσης, οι επιχειρήσεις δεν θα πρέπει να έχουν εξαντλήσει το ανώτατο τιθέμενο όριο 2018-2020 του Κανονισμού 1407/2013/ΕΕ

4. Δεν μπορούν να υποβάλλουν εκδήλωση ενδιαφέροντος επιχειρήσεις που είναι σε αδράνεια, δηλαδή έχουν μηδενικές δηλώσεις ΦΠΑ από τον Απρίλιο του 2019.

5. Δεν υποβάλλουν μη πληγείσες επιχειρήσεις ή επιχειρήσεις με αναστολή λειτουργίας.

6. Υποβαλλόμενα στοιχεία από επιχειρήσεις με διπλογραφικά βιβλία:

**Α)** Κύκλος εργασιών, βάσει της δήλωσης του ΦΠΑ μηνός Μαρτίου 2020 (όπως εμφαίνεται **στον κωδικό 312).** Η δήλωση για την εκδήλωση ενδιαφέροντος υποβάλλεται μέχρι την **10η ημέρα του επόμενου μήνα, δηλαδή την 10/04/2020.**

Επιχειρήσεις με αρνητικό πρόσημο εσόδων (όπως είναι πιθανό να υπάρξει στις επιχειρήσεις ειδικού καθεστώτος ΦΠΑ του άρθρου 43 του Ν 2859/2000) δεν μπορούν να υποβάλλουν την εν λόγω δήλωση. **Ή** ο συντάξας την πλατφόρμα δεν εγνώριζε το έργο των γραφείων ταξειδίων, με τα αρνητικά μέχρις στιγμής έσοδα (όταν τα κόστη πακέτων είναι μεγαλύτερα από τα έσοδα) **ή** έγινε συνειδητά, για να αποκλεισθεί ο κλάδος αυτής της βαρειάς ελληνικής βιομηχανίας.

Εάν μιλάμε για νομικά πρόσωπα, που δεν υπάγονται σε ΦΠΑ, ζητούνται προς υποβολή τα ακόλουθα στοιχεία:

Αα) τα ακαθάριστα έσοδα του φορολογικού έτους 2019, από το έντυπο Ε3 (κωδικός 047)

Αβ) τα έξοδα του φορολογικού έτους 2019

Αγ) τα έσοδα του πρώτου τριμήνου 2020, διακριτά για κάθε μήνα

Β) Για κάθε ένα από τους μήνες Απρίλιο έως τον Δεκέμβριο 2020 υποβάλλονται τα ίδια στοιχεία έως την δέκατη ημέρα του επόμενου μήνα.

7. Παρέχεται η δυνατότητα συμπλήρωσης και περαιτέρω πληροφοριών από την επιχείρηση.

8. Ο διαχειριστής αυτής πιστοποιεί την ακρίβεια των δηλουμένων στοιχείων

9. Συμπληρώνεται το ΙΒΑΝ της επιχείρησης από τον δηλωμένο επαγγελματικό τραπεζικό λογαριασμό, που υπάρχει στην πλατφόρμα της ΑΑΔΕ. Εάν δεν υπάρχει, τότε συμπληρώνεται ο λογαριασμός πρώτα στην ΑΑΔΕ, έπειτα δε, στην πλατφόρμα **« myBusiness Support».**

10. Με την υποβολή της εκδήλωσης ενδιαφέροντος, δεν δημιουργείται οιαδήποτε αξίωση ή δικαίωμα από την επιχείρηση!!! Αρα;;;;

11. Μετά **την 10/04,** τελική ημερομηνία υποβολής των εκδηλώσεων ενδιαφέροντος μηνός Μαρτίου, θα εκδοθεί νέα ΚΥΑ, η οποία θα περιέχει λεπτομέρειες για το θέμα.

Δημιουργείται πολύ αδιαφανές περιβάλλον, σχετικά με την διάθεση του ποσού του 1 δις. Ελπίδες για διάψευσή μας υπάρχουν.

Κατά πληροφορίες **της 05/04/2020**, σύμφωνα με το υπουργείο Οικονομικών θεωρούνται ως προβληματικές, άρα θα κοπούν από την λήψη της επιστρεπτέας προκαταβολής, οι ακόλουθες επιχειρήσεις:

**«Προβληματική επιχείρηση»,** βάσει του άρθρου 2 (18) του Καν. 651/2014, είναι η επιχείρηση για την οποία συντρέχει τουλάχιστον μία από τις ακόλουθες προϋποθέσεις:

**(α)** εάν πρόκειται για εταιρεία περιορισμένης ευθύνης [πλην Μικρομεσαίας Επιχείρησης 4 (ΜΜΕ) **που δεν έχει συμπληρώσει τριετία** από τη σύστασή της ή, όσον αφορά την επιλεξιμότητα για ενίσχυση χρηματοδότησης επιχειρηματικού κινδύνου, ΜΜΕ που δεν έχει συμπληρώσει επταετία από την πρώτη εμπορική της πώληση, η οποία πληροί τα κριτήρια για επενδύσεις χρηματοδότησης επιχειρηματικού κινδύνου κατόπιν ελέγχου με τη δέουσα επιμέλεια από τον επιλεγμένο ενδιάμεσο χρηματοπιστωτικό οργανισμό], όταν έχει απολεσθεί πάνω από το ήμισυ του εγγεγραμμένου της κεφαλαίου λόγω συσσωρευμένων ζημιών.

Αυτό ισχύει όταν από την αφαίρεση των συσσωρευμένων ζημιών από τα αποθεματικά (και όλα τα άλλα στοιχεία που θεωρούνται εν γένει ως μέρος των ιδίων κεφαλαίων της εταιρείας) προκύπτει αρνητικό σωρευτικό ποσό που υπερβαίνει το ήμισυ του εγγεγραμμένου κεφαλαίου.

Για την εφαρμογή της παρούσας διάταξης, ο όρος «εταιρεία περιορισμένης ευθύνης» παραπέμπει ειδικότερα στα είδη εταιρειών που αναφέρονται στο παράρτημα I της οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου και ο όρος «κεφάλαιο» περιλαμβάνει, ενδεχομένως, και κάθε διαφορά από έκδοση υπέρ το άρτιο,

**(β)** εάν πρόκειται για εταιρεία στην οποία τουλάχιστον ορισμένα μέλη έχουν απεριόριστη ευθύνη για τα χρέη της εταιρείας (πλην ΜΜΕ που δεν έχει συμπληρώσει τριετία από τη σύστασή της ή, όσον αφορά την επιλεξιμότητα για ενίσχυση χρηματοδότησης επιχειρηματικού κινδύνου, ΜΜΕ που δεν έχει συμπληρώσει επταετία από την πρώτη εμπορική της πώληση, η οποία πληροί τα κριτήρια για επενδύσεις χρηματοδότησης επιχειρηματικού κινδύνου κατόπιν ελέγχου με τη δέουσα επιμέλεια από τον επιλεγμένο ενδιάμεσο χρηματοπιστωτικό οργανισμό), εφόσον έχει απολεσθεί πάνω από το ήμισυ του κεφαλαίου της, όπως εμφαίνεται στους λογαριασμούς της εταιρείας, λόγω συσσωρευμένων ζημιών. Για την εφαρμογή της παρούσας διάταξης, ο όρος «εταιρεία στην οποία τουλάχιστον ορισμένα μέλη έχουν απεριόριστη ευθύνη για τα χρέη της εταιρείας» παραπέμπει ειδικότερα στα είδη εταιρειών που αναφέρονται στο παράρτημα II της οδηγίας 2013/34/ΕΕ,

**(γ)** εάν πρόκειται για εταιρεία που υπάγεται σε συλλογική πτωχευτική διαδικασία ή πληροί τις προϋποθέσεις του εθνικού δικαίου που τη διέπει όσον αφορά την υπαγωγή της σε συλλογική πτωχευτική διαδικασία μετά από αίτημα των πιστωτών της,

**(δ)** εάν πρόκειται για επιχείρηση που έχει λάβει ενίσχυση διάσωσης και δεν έχει ακόμη αποπληρώσει το δάνειο ή λύσει τη σύμβαση εγγύησης ή που έχει λάβει ενίσχυση αναδιάρθρωσης και υπόκειται ακόμη σε σχέδιο αναδιάρθρωσης·

**(ε)** εάν πρόκειται για άλλη επιχείρηση **εκτός ΜΜΕ (μικρομεσαία),** εφόσον τα τελευταία δύο έτη:

**1)** ο δείκτης χρέους προς ίδια κεφάλαια της επιχείρησης είναι υψηλότερος του 7,5 και

**2)** ο δείκτης κάλυψης χρηματοοικονομικών υποχρεώσεων της επιχείρησης (EBITDA interest coverage ratio) είναι κάτω του 1,0.

**Γιάννης Καραφάς**

**Φορολογικός αναλυτής**

……………………………………………………………………………………………………………………………………………